Somo mar 11
Ang’o Momiyo Wadhi e Chokruoge Madongo?
Ang’o momiyo jogi mor kama? Gin e chokruokwa moro maduong’. Mana kaka jotich Nyasaye machon ma ne ochik ni mondo ochokre kanyachiel didek e higa, wan bende wamor dhi e chokruogewa madongo. (Rapar mar Chik 16:16) Higa ka higa wabedo gi chokruoge madongo adek: chokruok makende, mitimo e odiechieng’ achiel, chokruok mar alwora, mitimo e odiechienge ariyo, koda chokruok mar distrikt, makawo odiechienge adek. Gin ber mage ma wayudo e chokruogegi?
Gijiwo winjruokwa kaka owete ma Jokristo. Mana kaka Jo-Israel ne mor pako Jehova ‘ei chokruok,’ wan bende wamor lamo Jehova kanyachiel e kinde makende kaka mago. (Zaburi 26:12; 111:1) Chokruogegi miyowa thuolo mar romo kendo wuoyo gi Joneno mowuok e kanyakla mamoko kata mana mowuok e pinje mamoko. Gimoro sa auchiel modiechieng’ wabedo gi kinde mar gago kanyachiel kama itimoe chokruok, kendo mano medo mor mwabedogo e kinde ma kamagi ma gin mag gero winjruokwa gi Nyasaye. (Tich Joote 2:42) E chokruogego waneno wawegi hera matudo “riwruok duto mar owete” e piny mangima.—1 Petro 2:17, New World Translation.
Gikonyowa timo dongruok e winjruokwa gi Nyasaye. Jo-Israel bende noyudo ber nikech “ne giwinjo tiend” Ndiko ma ne ileronegi. (Nehemia 8:8, 12) Wan be wamor gi puonj mawuok e Muma mwayudo e chokruogewa madongo. Wach maduong’ miwuoyoe e program duto mag chokruogego otenore kuom Ndiko. Kokalo kuom twege ma ywayo paro, twege mopogi e migepe, koda ranyisi mitimo, wapuonjore timo dwaro mar Nyasaye e ngimawa. Wayudo jip kuom winjo weche mosene mag joma osenyagore maber gi pek mabedoe ka ng’ato odak e ngima mar Jokristo e kinde matekgi. E chokruoge mag distrikt, drama mag Muma miyo wayudo picha maler kuom weche moko ma notimore mondik e Muma, kendo wayudo puonj mwanyalo tiyogo kuom wechego. E moro ka moro kuom chokruogewa, oyang kinde mar batiso ne jogo madwaro nyiso ayanga chiwruok margi ne Nyasaye.
Ang’o momiyo chokruoge madongo gin kinde mag mor?
Gin ber mage minyalo yudo kuom dhi e chokruoge madongo?
luo_Latn luo_Latn luo_Latn luo_Latn luo_Latn luo_Latn luo_Latn